Flugstjóri og flugmaður flugu með skólafélaga sína
Hópur nemenda sem stunda MBA-nám við Háskólann í Reykjavík fór um helgina áleiðis til Kölnar í Þýskalandi þar sem hann mun sitja námstefnu um frumkvöðla og alþjóðlega verkefnastjórnun. Það óvenjulega við þessa flugferð var að vélinni var flogið af tveimur nemendum við skólann, Geirþrúði Alfreðsdóttur flugstjóra og Ragnheiði Guðjónsdóttur flugmanni. Geirþrúður er einmitt í MBA-námi, en Ragnheiður er langt komin með nám í viðskiptafræði við skólann.
Það var kominn ferðahugur í nemendurna þegar hópurinn hittist í Háskólanum í Reykjavík á föstudag til að leggja lokahönd á undirbúninginn. Inga Lilja Diðriksdóttir, verkefnisstjóri hjá Háskólanum í Reykjavík, sagði að það hefði verið nokkuð sérstakt að hafa flugstjórann, sem flaug vélinni, í hópnum.
Inga Lilja sagði að 22 nemendur færu í þessa ferð en 50 nemendur eru nú í MBA-námi við skólann. Hún sagði að námið væri skipulagt sem alþjóðlegt MBA-nám í samvinnu við fimm aðra háskóla, fjóra evrópska og einn skóla í Mexíkó. Námstefnan í Köln, sem stendur í eina viku, væri sú fyrsta af þremur. Í haust yrði farið til Mexíkó og í júní 2005 væri fyrirhuguð námstefna á Íslandi.
Námskeiðin í Köln verða tvö, í frumkvöðlafræðum og í alþjóðlegri verkefnastjórnun. Einnig heimsækir hópurinn þýsk fyrirtæki og fær tækifæri til að ræða við menn í þýsku atvinnulífi.
MBA-nám hófst við Háskólann í Reykjavík árið 1999 og er þetta fjórði hópurinn sem stundar nám við skólann. Námið, sem er skipulagt fyrir fólk í atvinnulífinu, tekur 22 mánuði. Fimmti hópurinn verður tekinn inn í skólann í haust.
Hópur nemenda sem stunda MBA-nám við Háskólann í Reykjavík fór um helgina áleiðis til Kölnar í Þýskalandi þar sem hann mun sitja námstefnu um frumkvöðla og alþjóðlega verkefnastjórnun.
Vélinni var flogið af tveimur nemendum við skólann, Geirþrúði Alfreðsdóttur flugstjóra og Ragnheiði Guðjónsdóttur flugmanni.
Inga Lilja Diðriksdóttir, verkefnisstjóri hjá Háskólanum í Reykjavík, sagði að það hefði verið nokkuð sérstakt að hafa flugstjórann, sem flaug vélinni, í hópnum.
Inga Lilja sagði að 22 nemendur færu í þessa ferð en 50 nemendur eru nú í MBA-námi við skólann.
Námskeiðin í Köln verða tvö, í frumkvöðlafræðum og í alþjóðlegri verkefnastjórnun.